ประกาศสำนักนายกรัฐมนตรี  เรื่อง การกำหนดให้การเวนคืนอสังหาริมทรัพย์ในท้องที่ตำบลพระซองอำเภอนาแก และตำบลโคกหินแฮ่ อำเภอเรณูนคร จังหวัดนครพนมเป็นกรณีที่มีความจำเป็นโดยเร่งด่วน

ประกาศสำนักนายกรัฐมนตรี
ประกาศสำนักนายกรัฐมนตรี
เรื่อง การกำหนดให้การเวนคืนอสังหาริมทรัพย์ในท้องที่ตำบลพระซอง
อำเภอนาแก และตำบลโคกหินแฮ่ อำเภอเรณูนคร จังหวัดนครพนม
เป็นกรณีที่มีความจำเป็นโดยเร่งด่วน[๑]
 

ตามที่ได้ประกาศใช้บังคับพระราชกฤษฎีกากำหนดเขตที่ดินในบริเวณที่ที่จะเวนคืนในท้องที่ตำบลพระซอง
อำเภอนาแก และตำบลโคกหินแฮ่ อำเภอเรณูนคร จังหวัดนครพนม พ.ศ. ๒๕๔๕ เพื่อก่อสร้างประตูระบายน้ำบ้านนาบัว
ตามโครงการพัฒนาลุ่มน้ำก่ำอันเนื่องมาจากพระราชดำริ แล้ว นั้น
อธิบดีกรมชลประทานผู้เป็นเจ้าหน้าที่เวนคืนตามพระราชกฤษฎีกาดังกล่าวได้พิจารณาแล้วเห็นว่า
การสร้างประตูระบายน้ำบ้านนาบัวดังกล่าวเป็นกรณีที่มีความจำเป็นโดยเร่งด่วน
เพื่อช่วยแก้ปัญหาความเดือดร้อนของราษฎรที่อาศัยในบริเวณสองฝั่งลำน้ำบังในจังหวัดนครพนม
ที่มีน้ำท่วมพื้นที่เพาะปลูกเกิดความเสียหายในฤดูฝนเป็นประจำทุกปี
และจะขาดแคลนน้ำทำการเกษตร รวมทั้งอุปโภคบริโภคในฤดูแล้ง
ซึ่งหากการเวนคืนเนิ่นช้าไปจะเป็นอุปสรรคอย่างมากแก่การพัฒนาเศรษฐกิจและสังคม
ดังนั้น
อาศัยอำนาจตามความในมาตรา ๑๑ วรรคหนึ่ง แห่งพระราชบัญญัติการชลประทานหลวง
พุทธศักราช ๒๔๘๕ ซึ่งแก้ไขเพิ่มเติมโดยพระราชบัญญัติการชลประทานหลวง (ฉบับที่ ๕)
พ.ศ. ๒๕๓๐
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๑ มาตรา ๓๕ มาตรา ๓๖ มาตรา ๔๘ มาตรา ๔๙ และมาตรา ๕๐
ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมายประกอบกับมาตรา
๑๓ วรรคหนึ่ง แห่งพระราชบัญญัติว่าด้วยการเวนคืนอสังหาริมทรัพย์ พ.ศ. ๒๕๓๐
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๕ มาตรา ๔๘ และมาตรา ๔๙ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
คณะรัฐมนตรีโดยมติเมื่อวันที่ ๗ มกราคม พ.ศ. ๒๕๔๖ จึงกำหนดให้การเวนคืนอสังหาริมทรัพย์ในท้องที่ตำบลพระซอง อำเภอนาแก
และตำบลโคกหินแฮ่ อำเภอเรณูนคร จังหวัดนครพนม
ตามพระราชกฤษฎีกากำหนเขตที่ดินในบริเวณที่ที่จะเวนคืน ในท้องที่ตำบลพระซอง
อำเภอนาแก และตำบลโคกหินแฮ่ อำเภอเรณูนคร จังหวัดนครพนม พ.ศ.
๒๕๔๕ เป็นกรณีที่มีความจำเป็นโดยเร่งด่วน
เพื่อให้เจ้าหน้าที่หรือผู้ซึ่งได้รับมอบหมายจากเจ้าหน้าที่มีอำนาจเข้าครอบครองหรือใช้อสังหาริมทรัพย์นั้นตามพระราชบัญญัติว่าด้วยการเวนคืนอสังหาริมทรัพย์
พ.ศ. ๒๕๓๐ ได้


ประกาศ ณ
วันที่ ๓ กุมภาพันธ์ พ.ศ. ๒๕๔๖
พันตำรวจโท
ทักษิณ ชินวัตร
นายกรัฐมนตรี






















วิมล/ปรับปรุง
๒๘ ตุลาคม ๒๕๕๗















[๑]
ราชกิจจานุเบกษา เล่ม ๑๒๐/ตอนพิเศษ ๑๔ ง/หน้า ๓/๕ กุมภาพันธ์ ๒๕๔๖